b'\n_START_ARTICLE_\nZlati petelin (opera)\n_START_PARAGRAPH_\nZlati petelin (rus. \xd0\x97\xd0\xbe\xd0\xbb\xd0\xbe\xd1\x82\xd0\xbe\xd0\xb9 \xd0\xbf\xd0\xb5\xd1\x82\xd1\x83\xd1\x88\xd0\xbe\xd0\xba) je pravlji\xc4\x8dna opera v treh dejanjih s kratkim prologom in \xc5\xa1e kraj\xc5\xa1im epilogom Nikolaja Rimskega-Korsakova. Delo je zadnja skladateljeva opera, krstne izvedbe ni do\xc4\x8dakal. Ta je bila 7. oktobra 1909 v Moskvi. Libreto je po Pu\xc5\xa1kinovi pravljici Zgodba o zlatem petelinu napisal V. Bjelski._NEWLINE_Na Slovenskem je jela opera prvi\xc4\x8d izvedena na odru ljubljanske Opere v sezoni 1961/1962 v prevodu Mitje \xc5\xa0arabona (delo so \xc5\xa1tudirali sicer \xc5\xbee pred drugo svetovno vojno, a do uprizoritve tedaj ni pri\xc5\xa1lo).\n_START_SECTION_\nProlog\n_START_PARAGRAPH_\nPred svilenim zastorom se pojavi stari astrolog, ki bo iz preteklosti priklical in obudil staro zgodbo. Nato se zastor dvigne.\n_START_SECTION_\nPrvo dejanje\n_START_PARAGRAPH_\nNa terasi kraljeve pala\xc4\x8de zaseda duma (parlament). Posvetovanje vodi sam car Dodon, ki nejevoljno stresa z glavo, ker je pa\xc4\x8d treba spet vladati, in to je za vladarja vendar najmanj prijeten posel. Njemu ob strani sedita princa, ki sta izrezana sinova svojega o\xc4\x8deta. Ona dva namre\xc4\x8d prav tako nista navdu\xc5\xa1ena za vladanje. Obkro\xc5\xbeajo jih bojarji in ministri kraljestva, onemogli star\xc4\x8dki in ostali, ki so si lahko kupili to \xc4\x8dast. \xc4\x8casi so te\xc5\xbeki. Dodonovo carstvo ogro\xc5\xbea sovra\xc5\xbenik. Treba je hitro najti re\xc5\xa1itev, a je nih\xc4\x8de ne pozna. Nekdaj je bil Dodon baje hraber voj\xc5\xa1\xc4\x8dak, toda na stara leta raj\xc5\xa1i sedi v hladni senci ali pa se valja po pernicah. Nih\xc4\x8de ne ve, kako ugnati sovra\xc5\xbenika. Najprej spregovori starej\xc5\xa1i sin Gvidon. Njegov predlog je, da je treba najprej jesti in piti, potlej pa se je \xc5\xa1ele mogo\xc4\x8de bojevati. Predlog je seveda viharno sprejet, saj so za vse bojarje in ministre to prijetne dol\xc5\xbenosti. Edini, ki nasprotuje, je stari general Polkan kot vojni minister. On se ho\xc4\x8de boriti. Toda ne osebno, ampak bi druge poslal v boj. Predlog je odbit in besedo ima princ Afron. On predlaga, da naj razpuste vojsko in se zbero \xc5\xa1ele takrat, ko bo sovra\xc5\xbenik spet pred vrati. General Polkan ostro protestira. Toda za svoje besede je tepen. Navzo\xc4\x8di se namre\xc4\x8d tako razburijo, da ga napadejo in po\xc5\xa1teno premikastijo. Car posreduje in pozove k slogi. Ker \xc5\xa1e vedno ne vedo re\xc5\xa1itve, se car obrne k bojarjem, naj povedo svoje mnenje. Eni predlagajo, naj bi ugotovili usodo iz fi\xc5\xbeola, drugi predlagajo, naj bi prerokovali iz smeti\xc5\xa1\xc4\x8da. Brezsmiselno razpravo prekine astrolog, ki je pripravljen pomagati carju iz zagate s tem, da mu ponudi v dar dragocenega petelin\xc4\x8dka, ki ga bo vedno opozarjal na nevarnost. Za protiuslugo pa zahteva, da mu da car vse, kar bo \xc5\xbeelel. Car in bojarji so tega darila zelo veseli, ker bodo lahko odslej brez skrbi spali in se predajali u\xc5\xbeitkom. Vladar razpusti svojo dumo ter se pripravlja k po\xc4\x8ditku._NEWLINE_V tem trenutku o\xc5\xbeivi tudi panorama mesta, na oknih se pojavijo zaspani obrazi me\xc5\xa1\xc4\x8danov in carjevih podanikov, ki nemo strmijo v zlatega petelina na strehi. Vsi so zelo podobni svojemu carju. Z njim vred so zaspani, z njim vred se v spanju obrnejo, z njim vstajajo, z njim se vesele in so jezni, skratka, v vsem so ogledalo njegovega bistva. Tako zaspi s kraljem vse mesto, le carjeva komornica Amelfa marljivo lovi nadle\xc5\xbene muhe, a naposled zaspi \xc5\xa1e sama. A veselje je kratko. Petelin na strehi zakikirika, ker se bli\xc5\xbea sovra\xc5\xbenik. Na hi\xc5\xa1ah se odpirajo okna, me\xc5\xa1\xc4\x8dani pa se pla\xc5\xa1no ozirajo na petelina. Polkan zbudi kralja. Takoj je treba poslati proti sovra\xc5\xbeniku \xc4\x8dete. Kralj po\xc5\xa1lje v boj svoja sinova, ki se le nerada lo\xc4\x8dita od svojih ljubic in nejevoljno odkorakata v boj. Z njima gre tudi malo navdu\xc5\xa1ena mladina. Car se spet spravi k po\xc4\x8ditku in v sanjah se mu prika\xc5\xbee zapeljiva podoba lastnih neute\xc5\xa1enih \xc5\xbeelja, prelepa kraljica \xc5\xa0emaha. Lepi sen pa kmalu ponovno prekine kikirikanje, ki oznanja bli\xc5\xbeino sovra\xc5\xbenika. Polkan je \xc5\xbee pripravljen, kajti v boj odhaja sam car na \xc4\x8delu legije brezzobih starcev slavni zmagi naproti.\n_START_SECTION_\nDrugo dejanje\n_START_PARAGRAPH_\nCarjeva vojska se izmu\xc4\x8dena prebija skozi ravnino, a sovra\xc5\xbenika ni od nikoder. Nenadoma pa Dodon zagleda svoja sinova mrtva na tleh. Objokujo\xc4\x8d njuno smrt sklene takoj poiskati sovra\xc5\xbenika in se ma\xc5\xa1\xc4\x8devati. Zato uka\xc5\xbee svojemu topni\xc5\xa1tvu ustreliti v smer, kjer se poka\xc5\xbee \xc4\x8daroben \xc5\xa1otor. Vojska se prepla\xc5\xa1ena od strela razbe\xc5\xbei, iz \xc5\xa1otora pa stopi kraljica \xc5\xa0emaha. Vljudno povabi k sebi carja in Polkana ter ju pogosti. Toda Polkana mora car nagnati \xc5\xbee pri sprejemu, ker se nespodobno obna\xc5\xa1a. Car \xc5\xbeeli sam osvojiti kraljico, ki si domi\xc5\xa1lja, da ga bo napravila za su\xc5\xbenja svoje lepote. Vino tuje kraljice je opojno, toda \xc5\xa1e opojnej\xc5\xa1a pa je sla ljubezenske sre\xc4\x8de ob lepi kraljici. Tako ga kraljica osvoji z mo\xc4\x8djo svoje lepote in stari car se iz\xc4\x8drpan od omoti\xc4\x8dnega plesa mora vdati v svojo usodo. Kraljico pa veli z vsemi \xc4\x8dastmi odpeljati domov in jo ob svoji strani priznati kot vladarico.\n_START_SECTION_\nTretje dejanje\n_START_PARAGRAPH_\nSprevod se bli\xc5\xbea mestu, kjer poni\xc5\xbeni prebivalci nestrpno pri\xc4\x8dakujejo svojega carja in novo mlado kraljico; \xc5\xa1e nikoli niso videli takega bli\xc5\xa1\xc4\x8da (su\xc5\xbenjev, zamorcev, pritlikavcev, \xc5\xbeivali). Toda sprevod ustavi astrolog, ki zahteva od kralja pla\xc4\x8dilo za petelin\xc4\x8dka. Kralj mu je pripravljen dati pol kraljestva, a starec ho\xc4\x8de kraljico. Kralj se grozno razjezi, a starec je nepopustljiv. V navalu besa ubije car svojega astrologa, toda nad carjem se ma\xc5\xa1\xc4\x8duje petelin\xc4\x8dek, ki prileti iz stolpa in mu izkljuje mo\xc5\xbegane. V tem hipu s satanskim smehom izgine kraljica \xc5\xa0emaha, z njo izgine tudi car, ostane le zapu\xc5\xa1\xc4\x8deni in prevarani narod, ki objokuje svojega vladarja.'